Efter et skyderi på Nørrebrogade er gaden spærret af. Ingen personer er ramt af skud, oplyser politiet

Københavns Politi bekræfter, at der har været et nyt skyderi på Nørrebro søndag aften.

Ingen personer er kommet til skade i forbindelse med episoden, oplyser politiet.

- Undersøgelser og afhøringer pågår. Der er ikke yderligere informationer, oplyser Københavns Politi på Twitter klokken 23.51.

En stor del af gaden er spærret, mens politiet undersøger gerningsstedet. Politiet fik anmeldelsen om skyderi ved Røde Plads på Nørrebro klokken 22.17.

Ekstra Bladet har kontaktet Københavns Politi, som ikke har yderligere kommentarer.

Artiklen fortsætter under billedet.

Ekstra Bladets mand så de to mænd blive eskorteret ud fra en baggård af politiet. FOTO: Kenneth Meyer.

De hvide dragter er med til passe på eventuelt bevismateriale. FOTO: Kenneth Meyer.

Ekstra Bladets mand på stedet har set to mænd blive ført bort af politiet iført hvide dragter.

- Dele af Nørrebrogade er spærret. Heimdalsgade er spærret, og en yderligere gade er spærret. Der ligger en knallert på en cykelsti, som ser ud til at være kørt galt.

Artiklen fortsætter under billedet.

Ekstra Bladets mand lagde mærke til en væltet knallert. FOTO: Kenneth Meyer.

- Har du set nogen ambulancer på stedet?

- Jeg har ikke set nogen, imens jeg har været her. Det er svært at sige, om de har været her og er kørt igen. Der er en mand, der bliver ført bort nu. Han er iført en hvid dragt, siger Ekstra Bladets mand på stedet.

Lød som nogle, der bankede tæpper

En beboer på Heimdalsgade hørte skuddene fra sin lejlighed.

- Jeg hører nogle lyde, som minder om én, der banker tæpper nede i gården. Jeg snakker med en anden beboer, som fortæller mig, det er skud, siger han til Ekstra Bladet.